
הארכת ערבות המדינה לחברה הישראלית לביטוח סחר חוץ (200 מ.$)




היו"ר א' גולדשמידט:

	אני פותח את ישיבת הוועדה. הנושא על סדר יומנו הוא: הארכת תוקף ערבות המדינה לחברה הישראלית לביטוח סחר חוץ.

א' פרישר:

	זו הארכת תוקף ערבות מדינה, ערבות מסחרית וסיכון מסחרי לטווח בינוני וארוך. זו תכנית חדשה יחסית, שעברה בוועדה לפני כשנתיים. התכנית רצה, וזו תכנית נסיונית וחדשה. לפני זה החברה לא ביצעה זאת. בסך הכל, התגובות חיוביות, ואנו מבקשים להאריך את תוקף התכנית. התכנית נותנת מענה לביטוח סיכון מסחרי, בניגוד לסיכון פוליטי.

היו"ר א' גולדשמידט:

	תמר, בכל פעם שחבר ועדה מדבר, תשתדלי להוציא משפט או שניים. אני קצת משפר את הדיווח לגבי מה שחברי הוועדה אומרים. אלה לא בדיוק הודעות לעיתונות, וזה יותר ON LINE.

א' פרישר:

	באופן מסורתי, החברה מבצעת ביטוחים לסיכונים פוליטיים לטווח בינוני וארוך. הסיכונים האלה מוגדרים כסיכוני מדינה, דהיינו סיכוני הלאמה, החרמה, הפקעה או אי העברה. לפני כמה שנים התחלנו לבחון נושא של תכנית לסיכונים מסחריים. סיכונים מסחריים הם סיכוני החברה ולא סיכוני המדינה. באופן עקרוני, זה נושא שאליו החברה לא היתה ערוכה, מכיון שזה דורש העמקה וידע לא בסיכון המדינה אלא בסיכון המסחרי הכרוך בחברה. החברה נערכה, ביצעה חוזים מול חברות דירוג, עברה קורסים להערכת שווי של חברות ויכולת פרעון.

היו"ר א' גולדשמידט:

	האם זה בעקבות המשברים?

א' פרישר:

	וזאת, זה בעקבות המשברים שהיו. התחלנו להפעיל תכנית נסיונית לביטוח מסחרי, שזה בעצם אשראי ספקים או אשראי קונים אך חברה מול חברה ולא בסיכון המדינה. לתכנית הזו יש מגבלות.

היו"ר א' גולדשמידט:

	נסה להסביר, אולי בדרך של דוגמא, איך יצואן ישראלי פונה אליכם ומה הם הקריטריונים.

א' פרישר:

	היצואן הישראלי פונה לבסס"ח, ולא פונה אלינו.

היו"ר א' גולדשמידט:

	מה זה "אליכם"?

א' פרישר:

	אלינו - אנחנו האוצר.

היו"ר א' גולדשמידט:

	ברור. הוא פונה לבסס"ח, שהיא חברה ממשלתית השייכת למשרד התמ"ס.

א' פרישר:

	הבסס"ח היא חברה ממשלתית השייכת למשרד התמ"ס, ואת סיכוניה היא מגבה בביטוח משנה שהוא ערבות מדינה.

היו"ר א' גולדשמידט:

	מה הוא השנה היקף ערבות המדינה?

א' פרישר:

	לגבי ההיקף, אני מבדיל בין ביטוח לסיכון פוליטי לביטוח לסיכון מסחרי. הביטוח לסיכון פוליטי הוא 200 מליון דולר, והביטוח לסיכון מסחרי הוא המסגרת הזו שהיא גם של 200 מליון דולר. 200 מליון הדולר הפוליטיים אמורים לאפשר לחברה לייצר ביטוחים בהיקף של 1.6 מיליארדי דולרים, כאשר זו הדרך בה זה עובד: היצואן פונה לחברה ומציג את העיסקה שלו. העיסקה נבחנת ע"י הבסס"ח, ומובאת לאישור של ועדה בינמשרדית בראשות החשב הכללי, וחברים בה גם נציגי משרד התמ"ס, נציגי משרד החוץ ונציג מבנק ישראל. הוועדה הזו בוחנת את העיסקה ומאשרת אותה פרטנית, כלומר כל עיסקה לגופה.

היו"ר א' גולדשמידט:

	מה הוא ההיקף? נניח, לדוגמא, שליצואן יש עיסקת מכירה ב-4 מליוני שקל באוזבקיסטן. מה החלק של הסיכון המסחרי? מה החלק של הסיכון הפוליטי בתוך העניין? למה לחברה אחת כן יאשרו ולחברה אחרת  לא יאשרו?

א' פרישר:

	בסיכון הפוליטי - ואני מבדיל בין הסיכון הפוליטי למסחרי - הוועדה הבינמשרדית היא קובעת גגות, כלומר תיקרה למדינה.

היו"ר א' גולדשמידט:

	האם לכל מדינה יש RATING?

א' פרישר:

	לכל מדינה יש מין RATING של ביטוח, והיא גם מוגדרת בשבע קטגוריות שהן מ-א' עד ו', ולפי זה גם ניתן הביטוח. בתוך התיקרה למדינה השיטה העובדת היא בדרך כלל FIFO שזה: FIRST IN FIRST OUT. זו השיטה שעובדת, כדי לא להפלות יצואנים.

היו"ר א' גולדשמידט:

	נניח שיש עיסקה של ארבעה מליוני דולר שמיועדת למדינה שיש בה RATING סיכון גבוה. כמה מתוך ארבעת מליוני הדולר מבוטחים? הרי אינך מבטח את כל ארבעת מליוני הדולר.

א' פרישר:

	יש שתי רמות ביטוח, ואני מתכוון כרגע לביטוח הפוליטי ושאלת על אוזבקיסטן.

היו"ר א' גולדשמידט:

	זו היתה סתם דוגמא. זה לא כדי לפגוע במדינה.

א' פרישר:

	יש שתי רמות סיכון פוליטי: רמה אחת היא של 90% ביטוח כיסוי, ורמה שניה היא של 80% כיסוי.

היו"ר א' גולדשמידט:

	זה הרבה.

א' פרישר:

	זה הרבה מאד. אסביר את התהליך. תחילה, היצואן חייב לקבל לפחות 15% מהעיסקה כמיקדמה במזומן, כלומר מה שמבוטח מהעיסקה זה 85%.

היו"ר א' גולדשמידט:

	למעשה, זה 100%, כי הם כבר קיבלו 15%.

א' פרישר:

	מתוך ה-85% המבוטחים אנו דורשים שהבנק יקח על עצמו בין 10% ל-20% כדי לוודא שהעיסקה ראויה.

היו"ר א' גולדשמידט:

	חברי-הכנסת, זה מעניין. זה לא פחות מעניין מנושא הבשר.

א' פרישר:

	חשוב לנו, שהבנק יהיה ב-FRONT בסכום מסויים, הבנק והיצואן, כיון שיכולת שהגביה של מערכת מסחרית היא יכולת טובה יותר מאשר יכולת הגביה של המדינה.

היו"ר א' גולדשמידט:

	ברור. איפה הסיכון של היצואן? אתה אומר, שהבנק לוקח על עצמו 10%.

א' פרישר:

	לגבי סיכון היצואן, בדרך כלל, הבנק מתחלק עם היצואן בדרך כזו או אחרת, וזה תלוי בחוזקו של היצואן.

היו"ר א' גולדשמידט:

	האם היצואן משלם לכם פרמיה? האם הוא משלם להם פרמיה?

א' פרישר:

	היצואן משלם פרמיה.

היו"ר א' גולדשמידט:

	כמה היא הפרמיה?

א' פרישר:

	הפרמיה נעה - תלוי בסוג המדינה - בסטנדרט בין 2.5% ל-7.5% מערך העיסקה, וזה תלוי באורך העיסקה. ככל שהעיסקה יותר ארוכה, הפרמיה יותר גבוהה.

היו"ר א' גולדשמידט:

	לגבי נושא סיכון פוליטי, ברור לי פחות או יותר על מה אנו מדברים, ורוצים לעודד ייצוא לארצות שהן לא מערב אירופה או ארצות-הברית.

א' פרישר:

	נכון. לא באות לסיכון פוליטי ארצות שאנו מגדירים אותן א', ב' ואפילו ג'. א' ו-ב' זה ארצות-הברית, מערב אירופה וחלק גדול מארצות ה-OECD וחלק - לא, ויש גם את מכסיקו, קוריאה ותורכיה. ג' זה פריפריה של מערב אירופה וחלק מארצות דרום מזרח אסיה. אלה ארצות שלא צריך בהן ביטוח פוליטי. מה שבא לביטוח פוליטי הן ארצות ד', ה' ו-ו'.

היו"ר א' גולדשמידט:

	כלומר, כל היתר.

א' פרישר:

	כל היתר.

היו"ר א' גולדשמידט:

	הבנתי, וזה הגיוני.

	למה בעצם אתם צריכים לתת ביטוח מסחרי?

א' פרישר:

	זו שאלה, שדנו בה הרבה מאד לפני שאישרנו זאת לפני שנתיים. יש בעיית שוק. השוק לא יודע לתת פתרון לסיכון  מסחרי - ביטוח משנה לסיכון מסחרי לטווח בינוני וארוך. דרך אגב, כל הנושא הזה לא קיים בטווח הקצר. בטווח הקצר, שזה עד שנה, השוק יודע לתת פתרונות גם  לביטוח פוליטי וגם לביטוח מסחרי.

היו"ר א' גולדשמידט:

	אתה מדבר על עיסקאות שהן לטווח ארוך.

א' פרישר:

 	לכן, תהליך ההפרטה של בסס"ח הוא תהליך בו חותכים את הטווח הקצר מהטווח הארוך. הטווח הארוך נשאר באחריות מדינה, והטווח הקצר יוצא החוצה ומי שירכוש אותו יצטרך לבטח את עצמו בביטוח משנה, כמו שהבסס"ח עושה היום; אנו יצאנו לחלוטין מביטוחים פוליטיים ומסחריים לטווח קצר. ערבות המדינה לא מכילה בתוכה ביטוחים פוליטיים ומסחריים לטווח קצר.

היו"ר א' גולדשמידט:

	איך הדבר הזה עובד במדינות אחרות? האם גם יצואן בריטי, שרוצה ליצא למדינה מסוג ד', ה' או ו', מקבל?

א' פרישר:

	זה אותו דבר. חלק גדול מהמטרה בבסס"ח- - -

ס' אלחנני:

	יש לה את ה-ECGD.

א' פרישר:

	כן. זה גם במסחרי.

ס' אלחנני:

	יש את HERMES הגרמני.

א' פרישר:

	לכל מדינה יש בסס"ח משלה. לאנגלים יש את ECGD, לאמריקאים יש את EXIM, ליפנים - GEXIM, ויש את "הרמס", COFAC או SACE. כמעט לכל מדינה יש בסס"ח משלה.

היו"ר א' גולדשמידט:

	האם כל המדינות האלה מבטחות גם סיכונים מסחריים?

א' פרישר:

	הן מבטחות סיכונים מסחריים ופוליטיים לטווח בינוני וארוך.

היו"ר א' גולדשמידט:

	הבנתי שזה לטווח בינוני ולטווח ארוך, אבל האם זה גם מסחרי?

א' פרישר:

	כן, זה גם מסחרי. למעשה, אחד השיקולים לכך שביצענו את הביטוח המסחרי זה היות וכל החברות האלה מבצעות ביטוחים מסחריים, ולפעמים בשיעורים גבוהים מהשיעורים שלנו.

היו"ר א' גולדשמידט:

	איזה סוג של עיסקאות זה? האם אתם עושים אבחנה בין יצואן ליצואן או שזה באמת רק FIFO? כל יצואן שמגיע, אתה יודע מה המדינה, הוא מראה לך את האחוזים, בודקים את העיסקה והוא משלם את הפרמיה. האם ברגע שהוא עומד בתנאים האלה הוא בפנים?

א' פרישר:

	אין אבחנה בין יצואן ליצואן, והאבחנה היא בין עיסקה לעיסקה.

היו"ר א' גולדשמידט:

	האם זה רק תעשיה או גם חקלאות?

א' פרישר:

	זה תעשיה, חקלאות, שירותים טכנולוגיים כמו חברת "ברן" או חברות שנותנות שירותי הנדסה.

היו"ר א' גולדשמידט:

	נניח, למשל, יזם ישראלי שעושה איזה שהוא JOINT VENTURE במין אוזבקיסטן כזו, מביא או בונה איזה שהוא מיתקן חקלאי או מיתקן תעשייתי שזה לא ייצוא אלא זו פעילות ממשית באותה מדינה. האם אתה גם כן נותן להם?

א' פרישר:

	זה תלוי איך הפעילות מוגדרת. יש להבדיל לגבי פעילות ייצוא גם של בניה. יש לנו כמה סוגי ביטוחים בתוך הביטוח הזה שנקרא: ביטוח פוליטי. יש ביטוח ציוד לקבלנים שעושים בינוי באפריקה וברוסיה. אין להם בעיה לקבל את התשלומים, אך הם חוששים שלא יוכלו להוציא את הציוד חזרה. לעתים נדירות, נותנים בפרוייקטים כמו התפלת מים ודברים כאלה שמבצעות חברות מסויימות. רוב הפרוייקטים הם פרוייקטי בניה שמוגדרים כייצוא, ואלה בדרך כלל שירותים הנדסיים.

היו"ר א' גולדשמידט:

	זה ברור.

האם הבנק העולמי עוזר לבסס"ח?

א' פרישר:

	הבנק העולמי לא עוזר.

היו"ר א' גולדשמידט:

	האם זה גם כשאתה הולך להשקיע במדינות שהן מתמחות בנק עולמי? אמרת, למשל: מיתקני התפלה, נושא השקיה ומים.

א' פרישר:

	יש פרוייקטים, ודוקא לא באפריקה ובדרך כלל הם ברפובליקות הסובייטיות לשעבר, שגופי בנות של הבנק העולמי כמו EBRD שמתמחים באיזור ההוא הם המממנים של חלק מהפרוייקט. ואז, מה שקורה הוא, שיש איזה שהוא הסכם בין ה-EBRD, שהוא המממן, לבין הבסס"ח שהוא המבטח לגבי- - -

היו"ר א' גולדשמידט:

	זה לגבי תשלומים.

א' פרישר:

	בדיוק. זה לגבי מה יקרה אם יהיה DEFAULT ואיך מתחלקים בנכסים שמהוים שיעבוד.

היו"ר א' גולדשמידט:

	חברי-הכנסת, גם אתם יכולים לשאול, ואינני סוליסט.

	נסה לתמצת לנו מה היתה בעיית הבסס"ח לפני מספר שנים, בעטיה היו הרבה כתבות בעתונות.

א' פרישר:

	הבעיה העיקרית היתה, וזה כבר לפני די הרבה שנים, בתחילת שנות ה-90, וזו הנהלה אחרת, ולכן אני לא- - -

היו"ר א' גולדשמידט:

	זה לא פרסונלי. לא מעניין אותי הקטע הפרסונלי, אלא מה זה מבחינה מהותית.

א' פרישר:

	היתה תכנית שנקראה: תכנית להון חוזר על הון החברה. דרך אגב, לא במעורבות המדינה, אלא על הון החברה. החברה נתנה ביטוח להון חוזר ליצואנים על הון החברה. העסק נוהל שלא כהלכה וקרס.

היו"ר א' גולדשמידט:

	האם צורת הניהול השתנתה מאז?

א' פרישר:

	ראשית, לא נותנים יותר להון חוזר.

היו"ר א' גולדשמידט:

	למעשה, זה מה שהפיל את הבסס"ח.

א' פרישר:

	נכון.

	שנית, הבסס"ח לא נותנת יותר על הון החברה דבר למעט השייר, השארית, שלא מכוסה ע"י ביטוח משנה לטווח הקצר.

היו"ר א' גולדשמידט:

	אתם יוצאים מהטווח הקצר.

א' פרישר:

	אנו יוצאים מהטווח הקצר. הבסס"ח הולכת למבטח משנה בשוק, "סויסרי", "מיוניקרי" וחברות רב-עולמיות שמבטחות ביטוחי משנה, והן מבצעות ביטוחי משנה אבל הן אומרות לבסס"ח: "תישארי ב-5 מליוני דולר ראשונים". השייר הזה הוא על הון החברה.

היו"ר א' גולדשמידט:

	כמה אתם מקפידים מבחינת היחס בין השיירים האלה להון החברה?

א' פרישר:

	אנו מקפידים מאד שהוא לא ייצור בעיה להון החברה.

היו"ר א' גולדשמידט:

	כמה אתם מאשרים או כמה מתוך הון החברה משועבד? האם זה 10% או 5% מהון החברה?

א' פרישר:

	הון החברה לא משועבד לחלוטין.

היו"ר א' גולדשמידט:

	אינני מדבר על שיעבוד פורמלי. כוונתי לכך, שמשתמשים בהון עצמו לטובת הביטוח - להשלמת ביטוח המשנה.

א' פרישר:

	השיטה של ביטוח המשנה היא מחסניות; בכל מחסנית הבסס"ח חשופה במיליון דולר ראשונים למדינה.

היו"ר א' גולדשמידט:

	האם אתה יכול להעריך כמה?

א' פרישר:

	כן. יש שיטת הערכה MPL שזה: MAXIMUM PERCENTAGE LOSS, שזה לא המכסימום האמיתי כי באופן תיאורטי גם ארצות-הברית יכולה ליפול, ובסס"ח מבטחת את ארצות-הברית. אבל, אם זה יקרה, ברור שהון החברה ייפגע. MAXIMUM PERCENTAGE LOSS זה שעל סמך נתונים הסטוריים לוקחים הסתברות סטטיסטית לנפילה של מדינות שונות ואומרים: "בוא ונחבר את ההסתברויות, ונגיע ל-MAXIMUM PERCENTAGE LOSS. ב- MAXIMUM PERCENTAGE LOSS הבסס"ח לא חשופה יותר מהון החברה. הון החברה מסוגל לספוג את זה.

ס' אלחנני:

	לפני שנתיים, כשהיתה הערבות לסיכון מסחרי, התנגדתי. יש לי דעה לגבי הפרטה, ועכשיו אני אומרת דעה אישית. אינני מקבלת את סיסמת ההפרטה, שהפרטה היא חזות הכל. אם יש משהו שאינני מקבלת זה להגדיל את מעורבות הממשלה. נחליט שכן צריכים לעשות הפרטה או לא צריכים לעשות הפרטה, וזה דיון אחר. לגבי הגדלת מעורבות הממשלה, אם יש משהו שמישהו אחר יכול לעשות יותר טוב מהמדינה זה עסקים.

היו"ר א' גולדשמידט:

	הוא אומר, שאין כיסוי לסיכונים לטווח בינוני וארוך.

ס' אלחנני:

	כמו שאומרים, בעד כסף אמצא לך כל דבר.

א' פרישר:

	זה לא נכון.

ס' אלחנני:

	כל עוד הריבית גבוהה במשק, כמובן שכל אשראי נלקח. כשהריבית תרד, תהיה ירידה בביקוש לאשראי. זו נקודה אחת, וזה עקרוני.

	כאשר אתם נותנים סיכון מסחרי, האם זה לצד המוכר או לצד הקונה? הבעיה בעסקים כאלה היא לא רק זה שהקונה שם יכול לעשות DEFAULT ולא לשלם ואז אתם נותנים לו. גם היצואן הזה פה לא עומד בהתחייבויות שלו.

א' פרישר:

	זה לא מבוטח.

י' שליין:

	בשום אופן, לא היצואן עצמו.

א' פרישר:

	היצואן הישראלי לא מבוטח. מה שמבוטח זה רק התקבולים.

ס' אלחנני:

	יש לו היום כוח עליון של השביתה ברשות הנמלים. אם אני הייתי נותנת ערבות מדינה, הייתי נותנת אותה למצבי כוח עליון כאלה.

היו"ר א' גולדשמידט:

	האם התקבולים מותנים? היצואן עושה DEFAULT או עושה הפרה של החוזה, ואז התקבול לא מגיע.

א' פרישר:

	זה לא מבוטח. כל הפרה מסחרית של החוזה- - -

היו"ר א' גולדשמידט:

	אנו לא יכולים לנתח את פוליסת הביטוח.

ס' אלחנני:

	זה מאד עקרוני.

	כמה הרווחתם מזה עד עכשיו? יש גם מאזן הכנסות. הפרמיה די גבוהה לדברים האלה. זה עסק. איפה זה נכנס, ואיפה זה נרשם?

היו"ר א' גולדשמידט:

	חברי-הכנסת, אינני יכול לקיים שתי ישיבות ועדה במקביל. אני יודע שנעים וחמים פה, אבל אנו מקיימים איזה שהוא דיון. תשתדלו לעשות זאת במינון סביר.

ס' אלחנני:

	יש לי עוד שאלה אחת, וזה לא רק עתה אלא זה עקרוני, אבל הנה ההזדמנות להתחיל מזה. בארצות מתוקנות ערבות מדינה מחוייבת בתקציב המדינה בסעיף מסויים כמה זה יעלה לנו, ורושמים זאת כהוצאה בתקציב, כהרשאה להוציא או להתחייב בתקציב. לגבי ערבויות המדינה, עד היום אנו לא הכנסנו זאת בתקציב. יום אחד, כאשר כל ההצעות שלי לתיקונים בתקציב המדינה יתקבלו, גם זה יתקבל. אני שואלת אותך כמה היה צריך לחייב את תקציב המדינה ולרשום בהוצאה בתקציב את ההיקף של הערבויות.

א' פרישר:

	התשובה לשתי השאלות שלך היא: ראשית, קשה מאד לבחון בינתיים את התכנית המסחרית שרצה רק שנתיים, ויש מעט מאד עיסקאות שאושרו - 6-5 עיסקאות.

ס' אלחנני:

	אני רואה: 30 מליון.

א' פרישר:

	כן. מדובר ב-5-6 עיסקאות, וזה מספר מועט של עיסקאות. בינתיים, רק הרווחנו, כי רק קיבלנו פרמיה מהעיסקאות.

ס' אלחנני:

	האם הן משולמות--

א' פרישר:

	הן משולמות כהלכה. 

ס' אלחנני:

	--כהלכה? האם זה בהתחלה או בתקציב השוטף?

א' פרישר:

הפרמיה משולמת בהתחלה - UP FRONT.

ס' אלחנני:

	בעצם, אתה מקבל פחות.

א' פרישר:

	נכון. לכאורה, אם את שואלת אם הרווחנו או הפסדנו, הרווחנו אבל זה לא אומר כלום.

ס' אלחנני:

	צריך לרשום משהו בתקציב.

א' פרישר:

	לגבי השאלה כמה הוא החיוב, הפרמיה מייצגת את החשיפה. דהיינו, הפרמיה היתה צריכה להירשם.

היו"ר א' גולדשמידט:

	נחזור לבקשה הקונקרטית שלכם. הבקשה היא להאריך אותה ערבות מדינה של 200 מליון דולר מסחרי ועוד 200 מליון דולר- - -

א' פרישר:

	לא. הערבות הפוליטית חיה וקיימת. מדברים על 200 מליון הדולר של הערבות המסחרית.

היו"ר א' גולדשמידט:

	מדובר על 200 מליון דולר.  לאיזו תקופה אתם רוצים?

א' פרישר:

	לתקופה של שנתיים.

ס' אלחנני:

	מתי זה נגמר? האם זה נגמר ב-1 בינואר?

א' פרישר:

	זה נגמר ב-1 בינואר.

היו"ר א' גולדשמידט:

	רבותי, האם יש לכם הערות? עלי להצביע על זה, ואתם לא כל כך מתעניינים בדיון.

ישראל כץ:

	עקבנו אחרי הדיון. זה מקובל עלינו.

היו"ר א' גולדשמידט:

	אני מעמיד להצבעה את הבקשה.

ה צ ב ע ה

הבקשה, להארכת תוקף ערבות המדינה לחברה הישראלית לביטוח סחר חוץ, התקבלה.

היו"ר א' גולדשמידט:

	הבקשה התקבלה.

	אתם רשאים ללכת. אני מבקש, שהבסס"ח לא יעלו שוב לכותרות וישאלו למה ועדת הכספים אישרה לכם. תנהלו זאת כמו שצריך.


שינויים בתקציב לשנת 2000



היו"ר א' גולשמידט:

	אנו עוברים לנושא הבא: שינוי בתקציב משרד הקליטה, שבא בבקשה של 21 יום, ויש עיכוב של זה. למה זה 21 יום?

א' קרשנר:

	לפי החוק, זו רק הודעה, ואנו כלל לא צריכים. אבל, בזמנו, עשינו הסכם עם האוצר שיביאו ל-21 יום.

היו"ר א' גולדשמידט:

	למה זו לא צריכה להיות בקשה?

ס' אלחנני:

	יש הגדרות של מדרגות, כמו 12 מליון או 15%.

היו"ר א' גולדשמידט:

	תני זאת בכתב לי ולכל חברי ועדת הכספים.

ס' אלחנני:

	אתן זאת בכתב: מתי זו הודעה ומתי זה לאישור.

היו"ר א' גולדשמידט:

	ביקשתי מסמדר אלחנני, שתיתן לכולנו בדיוק את ההגדרות מתי הפניה לוועדה היא במסגרת הודעה של 21 יום ומתי זו בקשה רגילה.

	האם אנו מחכים פה לשרת הקליטה?

א' קרשנר:

	היא צריכה להגיע בשעה 09:30, אבל יש כאן רפרנט של האוצר.

ר' ארד:

	אני יכול להסביר את הפניה.

ש' שמחון:

	היושב-ראש, אנו לא מצביעים על זה - על ההעברה הזו של משרד הקליטה - היום. הגענו להבנות שנשמע ולא נצביע במסגרת הזו.
	
היו"ר א' גולדשמידט:

	בסדר.

י' שטרן:

	למה לא להצביע?

אמנון כהן:

	הוא אומר, שהגיעו להבנות.

ש' שמחון:

	הסכמנו בינינו שלא נצביע היום.

היו"ר א' גולדשמידט:

	נצא להפסקה בת עשר דקות, שכן אין טעם לעשות זאת בלי נציגי משרד הקליטה.



	(הישיבה הופסקה בשעה 09:37.)




	(הישיבה חודשה בשעה 09:52.)



היו"ר א' גולדשמידט:

	אני מחדש את הישיבה. תחילה נשמע את יוזם הבקשה, חבר-הכנסת יוסי פריצקי.

י' פריצקי:

	יוזם הבקשה ביקש להבין מי הם האנשים האלה.

היו"ר א' גולדשמידט:

	צריך שיהיה ברור לפרוטוקול על מה אנו מדברים. יש פניה של משרד האוצר במסגרת הודעה בלבד, שאם איננו מתייחסים אליה היא נכנסת לתוקף לאחר 21 יום, לאפשר בעלות של 800 אלף שקל מימון 72 חודשי עבודה לששה תיקני רכב עבור ששה עוזרים לסגנית שרת הקליטה. בעקבות הפניה, חבר-הכנסת פריצקי ביקש עיכוב לדיון, וזה מה שאנו עושים עכשיו.

י' פריצקי:

	גבירתי השרה, מי הם העוזרים האלה, מה תפקידם ולמה אי אפשר לקחת אותם מהתקן של עובדי משרד הקליטה?

שרת הקליטה י' תמיר:

	יש תיקנון מה מגיע לסגן שר. באופן כללי, לכל סגן שר מגיע מה שכתוב כאן.

ש' שמחון:

האם לכל סגני השרים יש ששה עוזרים?

שרת הקליטה י' תמיר:

	ששה עוזרים כוללים את הפירוט הבא: נהג, שתי מזכירות ושלושה יועצים על-פי בחירתה של סגנית השרה.

ש' שמחון:

	האם זה מחוץ לשני העוזרים של הכנסת?

אמנון כהן:

	לא. זה ביחד.

שרת הקליטה י' תמיר:

	זה מתיקנון המשרד. אינני יכולה להגיד לך דבר על הכנסת. אני יכולה להגיד לך מה מגיע לו מטעם המשרד.

היו"ר א' גולדשמידט:

	אינני יודע אם יש להם עוזרים פרלמנטריים.

שרת הקליטה י' תמיר:

	אני חושבת, שיש לסגני שרים, אבל זו לא שאלה שבאה במשרד.

אמנון כהן:

	זה מתוך הששה.

היו"ר א' גולדשמידט:

	תמר, את יושבת ראש הוועד שלהם. האם את מכירה עוזר סגן שר?

תמי:

	יש. יש הם עוזרים, אבל אינני  יודעת- - -

י' פריצקי:

	כלומר, קיים סיכוי שבנוסף יש להם שני עוזרים פרלמנטריים.

שרת הקליטה י' תמיר:

	כן, אבל זה לא שייך למשרד.

י' פריצקי:

	נבדוק את זה.

שרת הקליטה י' תמיר:

	יש תקן מסויים.

ר' ארד:

	אני יודע על תקנים כמו שהשרה אמרה.

שרת הקליטה י' תמיר:

	למיטב ידיעתי וגם כשאני רואה איך מורכבת לשכת סגנית השרה, אלה שהיו עוזרים פרלמנטריים שלה הם עכשיו עובדים על התקנים האלה. כלומר, יש בה שתי עוזרות, בעצם שתי יועצות, שהן מול הקהל, פניות ציבור וכו'.

י' פריצקי:

	זה משלושת היועצים.

שרת הקליטה י' תמיר:

	כן, וכן יש את הרב וייס, היועץ השלישי שלה, שהוא יועץ לענייני זהות יהודית. כאמור, יש שתי מזכירות ונהג. אלה ששה אנשים על-פי התקן.

י' פריצקי:

	האם הם עובדים בחוזה מיוחד?

שרת הקליטה י' תמיר:

	כן. הם לא עובדים כמו עובדים של המשרד אלא בחוזה מיוחד. אנו משלמים את המישרות האלה על חשבון אנשים בלשכות. הדבר הזה לא יכול להימשך, כי יש גידול בעליה ויש בעיה קשה מאד בלשכות, ואנו כרגע מוכרחים למצוא מימון.

י' פריצקי:

	שתיים עוסקות בפניות ציבור. מה זה "עוסק בזהות יהודית"?

שרת הקליטה י' תמיר:

	זכות סגן השר לקחת איזה יועץ שהוא בוחר לעצמו. היא בחרה לקחת את הרב וייס במסגרת הנושא של זהות יהודית.

י' פריצקי:

	מה הוא עושה?

אמנון כהן:

	יש פרוייקטים.

שרת הקליטה י' תמיר:

	הוא עוסק, במידה רבה, בשאלות של גיור.

היו"ר א' גולדשמידט:

	יש בעיות בעליה  הרוסית.

שרת הקליטה י' תמיר:

	הוא קיים היום במערכת.

י' פריצקי:

	אם הוא קיים, למה אני צריך לתקצב אותו?

אמנון כהן:

	זה אומר, שזה יושב על חשבון תקנים אחרים במשרד.

שרת הקליטה י' תמיר:

	הרב וייס הובא למשרד ע"י השר הקודם בתור יועצו האישי לענייני זהות יהודית, וירשתי אותו כיועץ אישי לי בענייני זהות יהודית. לא רציתי להמשיך את העסקתו גם בגלל חילוקי דעות עקרוניים לגבי תפיסת היהדות שלנו; הרב וייס הוא איש חרדי עם תפיסת עולם מסויימת. לי יש תפיסת עולם אחרת לגבי מה צריך להקנות לעולים בשאלות של זהות יהודית ויש לי גם תפיסת עולם אחרת לגבי שאלת הגיור, ולכן לא רציתי להמשיך בהעסקתו כיועץ אישי שלי. פנתה סגנית השרה ואמרה שהיא רוצה אותו בתור יועץ אישי שלה. יועצים הם משרות אמון, וזכותה להעסיק את מי שהיא רוצה. לכן, הוא מועסק כרגע כיועץ לסגנית השרה.

ישראל כץ:

	יצרו לו תקן לעניין הזה.

שרת הקליטה י' תמיר:

	לא. זה חוזה אישי. כרגע, הרב וייס עובד משרד. הוא עובד בלשכת סגנית השרה כאחד משלושת יועציה.

י' פריצקי:

	האם נהג צריך גם מכונית?

שרת הקליטה י' תמיר:

	ודאי.

י' פריצקי:

	אינני  מדבר על המכונית של סגנית השרה. יש פה ששה רכבים, כלומר מדובר על מכונית לנהג.

שרת הקליטה י' תמיר:

	לא. האם אתה יכול להסביר את העניין של תקני רכב?

ר' ארד:

	לסגנית השרה אין תקן רכב.

י' פריצקי:

	אם כך, כלי רכב אחד שלה. האם גם שתי מזכירות ושלושה יועצים צריכים תקן רכב?

ר' ארד:

	זה מה שהתקנון קובע.

י' פריצקי:

האם אתם אומרים לי, שהרכב של הנהג הוא הרכב של סגנית השרה?

ד' טופז:

	הרכב של הלשכה.

היו"ר א' גולדשמידט:

	יש פה בקשה לששה רכבים, ותסבירו לנו לגבי כל אחד.

אמנון כהן:

	זו אחזקת רכב.

ע' חוגי:

	לנו יש שלושה סגני שרים בשלושה משרדים, ובסך הכל יש לשר וסגנית השר ולעוזר אחד.

שרת הקליטה י' תמיר:

	לא. לעוזרים יש אחזקת רכב.

ע' חוגי:

	יש רק עוזר אחד.

ד' טופז:

	לא מדובר על רכב צמוד. מדובר על אחזקת רכב של עובדי מדינה.

שרת הקליטה י' תמיר:

	מדובר על כך, שלסגנית יש רכב מטעם המשרד, ולכל השאר יש אחזקת רכב.

היו"ר א' גולדשמידט:

	לא מדובר על ששה כלי רכב.

שרת הקליטה י' תמיר:

	לא.

היו"ר א' גולדשמידט:

	מדובר על כלי רכב אחד, והשאר מקבלים אחזקת רכב במשכורות.

שרת הקליטה י' תמיר:

	לנסיעות.

היו"ר א' גולדשמידט:

	אם כך, זה אחרת ממה שחשבנו.

שרת הקליטה י' תמיר:

	אין פה שום דבר חריג.

ע' חוגי:

	האם זה לא יותר מדי?

שרת הקליטה י' תמיר:

	זה מה שיש בתקנון.

היו"ר א' גולדשמידט:

	כתוב: ששה תקני רכב.

ר' ארד:

	זו אחזקת רכב.

ע' חוגי:

	האם בתקנון כתוב: ששה סגנים וסגן שר?

אמנון כהן:

	לא מדובר בסגנים.

שרת הקליטה י' תמיר:

	אלה ששה תקנים.

י' פריצקי:

	אלה עוזרים.

ע' חוגי:

	ששה תקנים לסגן שר - אין דבר כזה בשום משרד.

שרת הקליטה י' תמיר:

	אדוני, אנו הלכנו פה לפי התקנון.

י' פריצקי:

	ברצוני להציע הצעה פשוטה מאד. אנו אנשים פוליטיים, וכולנו מבינים שסגן שר צריך לשכה ועוזרים, אבל העסק מוגזם. השאלה היא האם אתם תוכלו לקצץ ותבואו ותגידו לנו לא ששה אלא ארבעה ואז נעביר זאת, כי זה מוגזם. כיום, במשרד הקליטה, זה מוגזם. קשה לעשות את זה בצורה כזאת.

שרת הקליטה י' תמיר:

	כמו שאתם יודעים, לא אני המצאתי את התקן הזה. זהו התקן על-פי החוק. סגנית השרה דרשה את התקנים האלה. אני קיצצתי בלשכתי, ואני לא לקחתי את כל מה שמגיע לי, כי משרד הקליטה נמצא במצב קשה מאד. מבחינת תקנים, המצב קשה בלשכות ובמחוזות. אני לא לקחתי וויתרתי על תקנים. היא לא מוכנה לוותר. אני לא יכולה לחייב אותה לוותר.

י' פריצקי:

	אם כך, אני מציע שתביאי אותה לפה.

שרת הקליטה י' תמיר:

	בסדר.

ש' שמחון:

	יש לי שתי שאלות, ואחת מהן היא לאיש האוצר. מדובר פה בששה תקני רכב. הבנתי שרכב אחד הוא הנהג הנוהג ברכב של סגנית השרה, ונשארו עוד חמישה. האם זה אומר שגם שתי המזכירות מקבלות רכב?

שרת הקליטה י' תמיר:

	אחזקת רכב.

ש' שמחון:

	אם כך, אשאל את השאלה השניה: האם כל המזכירות בכל משרדי הממשלה מקבלות גם אחזקת רכב ועל מה?

שרת הקליטה י' תמיר:

	אלה לא מזכירות. היועצים שלה מקבלים. אחד לה, שלושה ליועצים- - -

ישראל כץ:

	האם זה רכבים או אחזקת רכב?

ד' טופז:

	אלה לא רכבים. זו השתתפות בהוצאות רכב.

שרת הקליטה י' תמיר:

	חבר-הכנסת שלום שמחון, כל התקנים האלה של סגן השר הם על תקן יועץ.

ר' ארד:

	אינני רפרנט של המינהליים. זה בהתייעצות עם- - -

ש' שמחון:

	האם לכל מזכירה במשרד האוצר יש אחזקת רכב?

ר' ארד:

	אינני יכול להגיד אם יש לכל מזכירה.

היו"ר א' גולדשמידט:

	באוצר הם צנועים יחסית.

ר' ארד:

	לפי הנהלים, התיקנון של סגנית שרה, כמו שהשרה הסבירה, כולל שש משרות בחודשי עבודה וששה תקני רכב שהם לא רכב אלא חודשי עבודה. עכשיו, הדבר הזה נכנס ל-POOL של המשרד. להגיד לך שהמזכירה דוקא מקבלת - אינני יכול להגיד זאת.

שרת הקליטה י' תמיר:

	ראש הלשכה והיועצים מקבלים אחזקת רכב, והסגנית מקבלת רכב.

ש' שמחון:

	שאלתי לא נוגעת למשרד הקליטה, ואני שואל ברמה העקרונית: האם המזכירות בשירות המדינה מקבלות אחזקת רכב?

ר' ארד:

	אינני  יכול לענות.

ס' אלחנני:

	עד דרגה מסויימת, כן.

היו"ר א' גולדשמידט:

	ואז, יש להן 6,000 ש"ח נטו במקום 5,000 ש"ח נטו.

אמנון כהן:

	4,400 ש"ח.

ד' טופז:

	יש גם אישי, ואישי זה הרבה יותר קטן מזה.

ש' שמחון:

	האם בסך הכל משרד הקליטה, מבחינת העוזרים והיועצים, מבטא את כל סוגי הקליטה שמגיעים למדינת ישראל,  כלומר אתיופיה, הקוקז וכו', או שזה רק עניין של העולים מרוסיה?

שרת הקליטה י' תמיר:

	באופן כללי, יש במשרד יש אתיופים ונציגים מכל העדות האחרות. ביקשנו, ולא קיבלנו, ואנו עדיין במשא ומתן עם האוצר על מימוש החלטת המשלה לתת מישרות, תקנים, לעולי אתיופיה. 54 תקנים היו אמורים להכנס לשירות המדינה במשך שלוש שנים.

ר' ארד:

	נכנסו.

שרת הקליטה י' תמיר:

	יש ויכוח על השאלה האם הם נכנסו ובאלו דרגים. אנו ביקשנו יועץ. אנו גם ביקשנו יועצים שיאפשרו לי להחזיק, ולו גם בחצי מישרה, יועץ בוכרי, יועץ קוקזי, יועץ לכל אחת מהעדות שאנו צריכים לתת להן שירות. העניין הזה לא אושר. כרגע, בתקנים הנוכחיים אני מחזיקה בסך הכל יועץ וחצי, כי מאד הצטמצמנו; מכיון שעד עכשיו אנו מממנים את סגנית השרה מהכיס של המשרד, לא יכולתי לקחת זאת על חשבון הלשכות. אנו מחפשים לזה פתרון. יש דרישה כמעט מכל קהילה. אתמול באו אלי הקובנים ואמרו שיהיה גם יועץ קובני. זה יהיה בלתי אפשרי. לא אחזיק לשכה עם 40 יועצים כי אז אתם תגידו לי: "מה את מחזיקה כל כך הרבה יועצים?". אנו נצטרך למצוא דרך לשתף את נציגי כל הקהילות, ואנו מנסים לבנות איזה שהוא פורום מנהל המשרד שיהיו בו נציגי קהילות, וזה לא יהיה בשכר. אני לא יכולה להחזיק היום עשרים או עשרה יועצים.

היו"ר א' גולדשמידט:

	כל תפוצות ישראל.

שרת הקליטה י' תמיר:

	כל תפוצות ישראל. זאת הבעיה.

אמנון כהן:

	אישית, אין לי בעיה, אם זה על-פי התקנון אם זה מגיע לסגן שר האוצר או מגיע לסגן שר התקשורת. אם זה מגיע להם, זה מגיע גם לה. אינני רואה פה לנכון לקצץ לה, להוריד לה או להוסיף לה. אם זה מגיע לה, זה מגיע לה. זה שיקול שלה ועניין לה, אם היא רוצה לקחת את כולם ולא רוצה לחסוך למשרד או למדינה.

	שנית, אם כבר מגיעים לה שלושה יועצים, אני מבקש מהשרה להתחשב באוכלוסיות עולים גדולות. לא מדובר על קובנים, מהם הגיע קומץ קטן. אני חושב,שמאתיופיה ובוכרה הגיעו מסות רציניות. אני עומד על כך, שקודם כל מהתקציבים האלה שאנו מעבירים תקחו את העוזרים האלה, ולו בחצי משרה. אם העולה בעצמו לא יישב לך במשרד, לא תדעי את הבעיות האמיתיות. את יכולה להבין זאת בגדול, אבל להכנס לעומק יכול רק מי שבא מתוך הקהילה - גם אתיופים וגם בוכרים. אני מכיר את הדברים האלה לעומק.

היו"ר א' גולדשמידט:

	כמה בוכרים יש?

אמנון כהן:

	מדברים, בעליות האחרונות האלה משנות ה-70, על 120-100 אלף.

ד' טופז:

	כן. מספרים גדולים מאד.

אמנון כהן:

	הם צריכים לבוא לידי ביטוי.

שרת הקליטה י' תמיר:

	אבל, יש גם קוקזים ו-170 אלף גרוזינים.

אמנון כהן:

	לא. גרוזינים הם ותיקים.

ע' חוגי:

	גרוזינים הם ותיקים.

אמנון כהן:

	אלה עליות ותיקות. העליות של 1989-1990 הן העליות הגדולות של בוכרים וקוקזים. קוקזים ובוכרים זה 50 אלף, וזה 150 או 200 אלף.

היו"ר א' גולדשמידט:

	מה זה "קוקזים ובוכרים"?

אמנון כהן:

	זה לא אותו איזור בכלל.

היו"ר א' גולדשמידט:

	אני יודע שאין זה אותו איזור, אבל האם אמרת: קוקזים - 50 אלף?

אמנון כהן:

	50-60 אלף, ובוכרים יש הרבה יותר. עם כל הכבוד למרינה סולודקין, ואני מכבד אותה מאד, היא מייצגת אוכלוסיה מסויימת, רוסיה הלבנה, והיא תקח את כל העובדים שלה משם, ושוב יש פה קיפוח.

י' פריצקי:

	רוסיה הלבנה - אל תתפסו לזה.  נדמה לי, שזה ביטוי שטבע סטאלין שבעצמו בא מגרוזיה.

ס' אלחנני:

	האם זה לא שייך לנושא כנסיה האדומה והכנסיה הלבנה?

י' פריצקי:

	לא.

אמנון כהן:

	כבוד השרה, דיברתי איתך גם לפני מספר חודשים על זה והעליתי את נושא זה, אך אינני רואה שום התקדמות. את הבטחת שתבדקי. דיברתי איתה לפני ארבעה חודשים, ואני רואה את התוצאות. דיברתי גם עם המנכ"ל. אני מבקש, שמתוך מעטפת התקציב שלך היום להקצות לחצי מישרה או למישרה, וזו לא חייבת להיות מישרה מלאה, כדי שיעלו את הבעיות האמיתיות ויעשו סקרים. אין שום סקר מדעי, ואין שום דבר שעשיתם. אני רוצה לעזור לקהילה הזאת, ויש בעיות אמיתיות בשטח. אני אומר לך באחריות, שאם זה לא יהיה, אני אעכב לך פה תקציבים.
	
י' פריצקי:

	תביא את סגנית השרה ותגיד לה, שתחליף אחד בזה.

אמנון כהן:

	לא. השרה תטפל בזה.

שרת הקליטה י' תמיר:

	אני לא יכולה לאכוף על סגנית השרה את מי להעסיק.

אמנון כהן:

	לא אמרתי זאת. בתוך מעטפת התקציב שלך את תחליטי.

היו"ר א' גולדשמידט:

	נזמין את סגנית השרה. נדבר איתה.

אמנון כהן:

	בתוך מעטפת תקציב גם שלה, של סגנית ושל כל המשרד יש לך את האפשרות לעשות את זה. אם את רוצה, את יכולה לעשות.

שרת הקליטה י' תמיר:

	קודם כל, לגבי שיקוליה של סגנית השרה, תזמינו אותה לפה ותגידו לה מה שאתם רוצים.

אמנון כהן:

	אני מדבר אלייך.

שרת הקליטה י' תמיר:

	השיקול המרכזי של משרד הקליטה היום הוא חיזוק הלשכות בשטח ולא לשכות השרים וסגני השרים.

אמנון כהן:

	מצויין. תתני זאת בשטח.

שרת הקליטה י' תמיר:

	יש אנשים בשטח.

אמנון כהן:

	אין. תראי לי בוכרי אחד בשטח. אני מכיר את השטח. תאמיני לי, שאני בא מהשטח.

שרת הקליטה י' תמיר:

	הרי אם יבוא בן-אדם בלשכה רמלה-לוד?

אמנון כהן:

	לא. רק מהקהילה הבוכרית. זה נושא אמיתי.

היו"ר א' גולדשמידט:

	תבדקי.

שרת הקליטה י' תמיר:

	טוב.

אמנון כהן:

	לא "תבדקי".

היו"ר א' גולדשמידט:

	תוך חודש. האם אתה רוצה שהיא לא תבדוק?

אמנון כהן:

	לא אכפת לי שזה יהיה בלשכה שלך.

שרת הקליטה י' תמיר:

	אם אתם רוצים להיות רציניים, תתמכו אתם. תצא פניה מוועדת הכספים של הכנסת, ואנו נחליט על רף, נניח כל קהילה שיש לה מעל מספר מסויים ותגידו לי אתם מה המספר: 170 או 200 אלף.

אמנון כהן:

	אלה פרוצדורות של שנתיים. תני לי זאת עכשיו. אני אעשה לך את המלחמות האלה.

שרת הקליטה י' תמיר:

	בכל אופן, יש לי מחוייבות קודם כל שהמשרד יעבוד, ולמשרד יש היום קיצוץ תקנים ואין לו הוספת תקנים. היה קיצוץ FLAT של תקנים על כל משרדי הממשלה וגם על משרד הקליטה. המצב היום במשרד הוא, שאנו לא שוכרים אנשים אלא מפטרים אנשים. אם אתם רציניים ואם יש בוועדת הכספים ובוועדת הקליטה תמיכה בדרישה שלנו להחזיק צוות יועצים בני הקהילות השונות מעל סדר-גודל מסויים- - -

אמנון כהן:

	זה לא 'ילך'. מי יתן לך צוות? מדברים איתך על חצי תקן, ואת אומרת: צוות.

שרת הקליטה י' תמיר:

	אבל, אני לא יכולה לקחת קווקזי ולא לקחת אחר. זה לא יכול לעבוד כך.

אמנון כהן:

	לא אכפת לי שזה יהיה במשרד שלך. את יכולה לשים אחד כזה במחוז תל-אביב, ואת לא חייבת לשים אותו בתוך המשרד. יש אנשים שיוצאים לפנסיה ויש אנשים שיוצאים. את יכולה להכניס במקום מי שפורש. את שרה, ויש לך את האפשרות.

היו"ר א' גולדשמידט:

	אני מציע להפסיק את הויכוח. גבירתי השרה, אני מציע כך: בכל זאת, מדובר פה בקהילה של 120 אלף איש, וחבר-הכנסת אמנון כהן גם בכנסת בין היתר הוא נציג העדה הזו מלבד זאת שהוא עוסק בהרבה מאד דברים.

ע' חוגי:

	יש לנו גם את חבר-הכנסת גאגולה.

שרת הקליטה י' תמיר:

	עכשיו, יבואו הגרוזינים ויבקשו.

ע' חוגי:

	יש בעיות יומיומיות- - -

שרת הקליטה י' תמיר:

	ההבדל ביניהם מכריע.

היו"ר א' גולדשמידט:

	אני לא יודע כרגע. יש כל מיני סוגים של עליות. יש עליות שעיקר העליה היתה אכן בשנות ה-70, והם יותר בחזקת עולים ותיקים מאשר עליות של שנות ה-90. לגבי העליות של שנות ה-90, כנראה שאכן לעליית בוכרה יש משקל גדול מאד. אני מבקש: אם תוכלי לבדוק--

שרת הקליטה י' תמיר:

	אני אבדוק. אעביר לכם מסמך.

היו"ר א' גולדשמידט:

	--ולתת לנו תשובה בטווח הקרוב.

שרת הקליטה י' תמיר:

	תוך שבועיים תקבלו ממני מסמך מה אני צריכה כדי להכניס אנשים במסגרת הזו.

היו"ר א' גולדשמידט:

	לא מה את צריכה. אני לא אוכל להוציא מההוצאות תקציב.

שרת הקליטה י' תמיר:

	אם כך, אני צריכה לחכות שתתפנה לי משרה. אל תעשו צחוק מהעבודה. האם אפטר אדם? טענת חבר-הכנסת אמנון כהן צודקת. על מנת לתפקד נכון מול הקהילות השונות, אני צריכה יועצים שיעבדו אתי. אם יהיה פקיד קבלה מבני העדה הבוכרית בלשכת המשרד, זה לא נותן לי שום דבר.

אמנון כהן:

	לא. אני מדבר על איש שטח.

היו"ר א' גולדשמידט:

	תוך שבועיים אנו נקבל איזו שהיא תשובה.

שרת הקליטה י' תמיר:

	אני אתן לכם מסמך.

אמנון כהן:

	אבל, היושב-ראש גולדשמידט, היא מדברת על משהו אחר. היא מדברת על צרכים כלליים. לא ייצא מזה דבר. אני מבקש שזה יהיה מתוך מעטפת התקציב שלך היום, ואנו בעתיד נעזור לך וזה בלי שום קשר לזה.

שרת הקליטה י' תמיר:

	אני אביא הצעה, ואתם תעזרו לי ואני אמצא את המשרה.

היו"ר א' גולדשמידט:

	היא תביא הצעה.

אמנון כהן:

	הצעה - זה אומר שנתיים עבודה.

היו"ר א' גולדשמידט:

	תן לה. חבר-הכנסת אמנון כהן, העלית את הנושא עכשיו.

אמנון כהן:

	לא העליתי זאת עכשיו.

שרת הקליטה י' תמיר:

	לא. הוא העלה זאת מזמן.

היו"ר א' גולדשמידט:

	פה, בוועדה, העלית זאת פעם ראשונה. אני לא שמעתי על זה קודם, ולא באת אלי.

שרת הקליטה י' תמיר:

	אני אתן לכם תשובה על מצבת התקנים.

היו"ר א' גולדשמידט:

	אנו נקבל תשובה מהשרה בעניין הזה.

ע' חוגי:

	מה הם תפקידי סגנית השרה?

ישראל כץ:

	זו כבר שאלה קשה מדי. זה דיון שהזמן לא יספיק לו.

שרת הקליטה י' תמיר:

	אתן לך תשובה ברורה. סגנית השרה פועלת בתחומים של קליטה בקהילה- - -

ישראל כץ:

	עוד מעט גם תשאל את השרה האם סגנית השרה נחוצה.

שרת הקליטה י' תמיר:

	יש הסכם קואליציוני.

י' פריצקי:

	אם תקיים הצבעה על זה ביום שני?

היו"ר א' גולדשמידט:

	לפי הצעת יושב-ראש הקואליציה, מדובר על יום שני.

י' פריצקי:

	עלי ללכת לוועדת הכנסת. אני חוזר ומציע, שתביאו את סגנית השרה  לפה. השרה יולי תמיר, מבחינה ציבורית, יהיה לכם קשה מאד להעביר את העסק הזה.
	
שרת הקליטה י' תמיר:

	ביקשו ממני לבוא ולהציג זאת.

היו"ר א' גולדשמידט:

	מי ביקש?

שרת הקליטה י' תמיר:

	כשהפנו את השאלה, אמרו לי. אני חושבת, שמתפקידי להגן על התקנים האלה. אם אתם רוצים להזמינה, אין שום בעיה.

היו"ר א' גולדשמידט:

	אנו דנים פה במרינה סולודקין ואנו לא שומעים אותה, וזה לא כל כך יפה.

דובר:

	נכון.

שרת הקליטה י' תמיר:

	אם כך, תזמינו אותה. אין שום בעיה.

היו"ר א' גולדשמידט:

	תזמינו אותה ליום שני לעשר דקות.

שרת הקליטה י' תמיר:

	יש תמיכה מלאה של המשרד. השרד תומך תמיכה מלאה.

היו"ר א' גולדשמידט:

	ברור, שפה השרה נתנה גיבוי מלא לבקשה הזו וכו'. אנו נזמין בכל מקרה, כיון שמדובר במרינה סולודקין- - -

א' וילן:

	האם כאשר היו סגני שרים אחרים, הזמנת אותם?

היו"ר א' גולדשמידט:

	יש פה אירוע קונקרטי ומקרה קונקרטי.

אנו סיימנו את הדיון בעניין.

	נפגש פה בשעה 11:45 פעם נוספת.



(הישיבה הופסקה בשעה 10:15.)




(הישיבה חודשה בשעה 10:50.)



צו תעריף המכס והפטורים ומס קניה על טובין (תיקון  מס' 41), התש"ס-1999




היו"ר א' גולדשמידט:

	אני מחדש את הישיבה, והנושא הוא: צו המכס והפטורים ומס קניה על טובין (תיקון מס' 41), התש"ס-1999 - עגלים מיובאים.

ר' ריבלין:

	אדוני היושב-ראש, עשיתי פשרה עם עצמי.

היו"ר א' גולדשמידט:

אני צריך להעביר את הנושא זה. יש פה שתי רביזיות.

ש' שמחון:

	אין פה שתי רביזיות.

היו"ר א' גולדשמידט:

	חבר-הכנסת מאיר שטרית ביקש.

ישראל כץ:

	הם לא ביקשו רביזיה. הוא לא ביקש.

ש' שמחון:

	הוא לא ביקש.

היו"ר א' גולדשמידט:

	מר קרשנר, האם חבר-הכנסת מאיר שטרית ביקש רביזיה?

א' קרשנר:

	גם חבר-הכנסת שמחון וגם חבר-הכנסת שטרית.

ל'  לבנת:

	הוא ביקש רביזיה. ישבתי לידו ואמרתי לו: תבקש רביזיה.

היו"ר א' גולדשמידט:

	תחילה, הוועדה מברכת את חבר-הכנסת מאיר פרוש שהביא היום את בנו בן השלוש. הסבר לנו זאת.

מ' פרוש:

	אנו נוהגים בגיל שלוש להכניס את הילד לבית-ספר בז' באדר שזה בעוד כמה ימים. היום הוא נהיה בן שלוש, והכנסתי אותו: עוטפים אותו עם טלית וכו'. ביקשתי לדחות את ההצבעה לזמן הזה.

היו"ר א' גולדשמידט:

	יש שתי רביזיות. יש פה בעיה: מה קורה אם שתי הרביזיות מתקבלות?

ש' שמחון:

	אל תשבור את הראש לגבי זה. לא יתקבלו שתיהן.

היו"ר א' גולדשמידט:

	אם כך, אצביע קודם על הרביזיה שלך, חבר-הכנסת שמחון, ולאחר מכן עלי להצביע גם על הרביזיה של חבר-הכנסת שטרית.

ל' לבנת:

	היושב-ראש גולדשמידט, אולי תצביע אחד מול השני.
 
היו"ר א' גולדשמידט:

	מה שאת אומרת אינו אפשרי. זו רביזיה.

	תחילה, אנו מצביעים על רביזיה על ההצעה של האוצר כפי שהיתה פה, שביקש אותה חבר-הכנסת שלום שמחון. מי שמצביע בעד הרביזיה, פירושו שהוא בעד הצעת האוצר.

מ' פרוש:

	האם שם זה ה-290 ק"ג?

ישראל כץ:

	220 ק"ג.

היו"ר א' גולדשמידט:

	צריכים להגדיר את זה. מדובר על משקל ממוצע של 220 ק"ג.

מי בעד הרביזיה של חבר-הכנסת שלום שמחון? מי נגד הרביזיה של חבר-הכנסת שמחון?

ה צ ב ע ה

בעד - 9
נגד - 3
הרביזיה של חבר-הכנסת שלום שמחון התקבלה.
א' קרשנר:

	תשעה חברי-כנסת הצביעו בעד הרביזיה של חבר-הכנסת שאול שמחון, ושלושה חברי-כנסת הצביעו נגדה.

היו"ר א' גולדשמידט:

	הרביזיה הזו התקבלה.

	עתה, נצביע על הרביזיה של חבר-הכנסת מאיר שטרית, המדברת על משקל ממוצע של 240 ק"ג. מי שבעד הרביזיה הוא בעד ההצעה של חבר-הכנסת מאיר שטרית. מי בעד הרביזיה? מי נגדה?

ה צ ב ע ה

בעד - 5
נגד - 9
הרביזיה של חבר-הכנסת מ' שטרית לא התקבלה.


א' קרשנר:

	חמישה חברי-כנסת הצביעו בעד הרביזיה של חבר-הכנסת מאיר שטרית, ותשעה חברי-כנסת הצביעו נגדה.

היו"ר א' גולדשמידט:

	הואיל והרביזיה הזו לא התקבלה והראשונה התקבלה, נצביע עתה על ההצעה עצמה. מי בעד הצעת האוצר? מי נגדה?

ה צ ב ע ה

בעד - 9
נגד - 4
צו תעריף המכס והפטורים ומס קניה על טובין (תיקון מס' 41), התש"ס-1999, התקבל.


א' קרשנר:

	תשעה חברי-כנסת הצביעו בעד הצעת האוצר, וארבעה חברי-כנסת הצביעו נגדה.

היו"ר א' גולדשמידט:

	הצעת האוצר התקבלה.

	אני נועל את ישיבת הוועדה.

	תודה  לכולם.



	הישיבה ננעלה בשעה 10:55.



